छत्तीसगढ़ में सामने आए Coronavirus के रिकॉर्ड 916 नए मामले, संक्रमितों की संख्या 18,501 हुई
छत्तीसगढ़ में पिछले 24 घंटों के दौरान एक दिन में सर्वाधिक 916 नए लोगों में कोरोना वायरस संक्रमण की पुष्टि हुई है। राज्य में इस वायरस से संक्रमित लोगों की संख्या बढ़कर 18,501 हो गई है।
रायपुर: छत्तीसगढ़ में पिछले 24 घंटों के दौरान एक दिन में सर्वाधिक 916 नए लोगों में कोरोना वायरस संक्रमण की पुष्टि हुई है। राज्य में इस वायरस से संक्रमित लोगों की संख्या बढ़कर 18,501 हो गई है। इस बीच राज्य में बृहस्पतिवार को 554 लोगों को संक्रमण मुक्त होने के बाद अस्पतालों से छुट्टी दी गई। वहीं संक्रमण से चार लोगों की मौत हो गई। राज्य के स्वास्थ्य विभाग के अधिकारियों ने बृहस्पतिवार को बताया कि संक्रमण के 916 नए मामले सामने आए हैं। इनमें रायपुर जिले से 330, दुर्ग से 183, दंतेवाड़ा से 38, सुकमा से 37, सरगुजा से 34, रायगढ़ से 32, जांजगीर-चांपा से 30 मामले आए हैं। अधिकारियों ने बताया कि छत्तीसगढ़ में अब तक 4,55,106 नमूनों की जांच की गई है। इनमें 18,501 लोगों के संक्रमित होने की पुष्टि हुई है। 11,739 मरीज इलाज के बाद संक्रमण मुक्त हुए हैं जबकि 6,594 मरीज उपचाराधीन हैं। राज्य में कोरोना वायरस संक्रमण से 168 लोगों की मृत्यु हुई है। राज्य के रायपुर जिले में सबसे अधिक 6,543 लोगों में कोरोना वायरस संक्रमण की पुष्टि की गई है। जिले में कोरोना वायरस संक्रमित 93 लोगों की मौत हुई है।